Euroopa Liidu Teataja L 062 , 06/03/2003 Lk 0014 - 0015



Komisjoni määrus(EÜ) nr 409/2003, 5. märts 2003, millega muudetakse määrust (EÜ) nr 2879/2000, millega sätestatakse nõukogu määruse (EÜ) nr 2702/1999 üksikasjalikud rakenduseeskirjad põllumajandussaaduste ja -toodetega seotud teavitamis- ja müügiedendusmeetmete kohta kolmandates riikides EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 14. detsembri 1999. aasta määrust (EÜ) nr 2702/1999 põllumajandussaaduste ja -toodetega seotud teavitamis- ja müügiedendusmeetmete kohta kolmandates riikides, [1] eriti selle artikleid 5 ja 11, ning arvestades järgmist: (1) Komisjoni määruse (EÜ) nr 2879/2000 [2] (viimati muudetud määrusega (EÜ) nr 1854/2002 [3]) artikli 9 lõikes 1 sätestatakse, et määruse (EÜ) nr 2701/1999 artikli 7 lõikes 1 osutatud programmide osa moodustavate rakendusmeetmete võtmiseks teatavad liikmesriigid hiljemalt iga aasta 30. aprilliks komisjonile programmid ja rakendusorganid. (2) Kuna teavitamise ja müügiedenduse toetusmeetmetega pakutavaid rahastamisvõimalusi on varasemates rakenduskavades vähe kasutatud, tuleks asjaomastel asutustel lubada esitada uusi meetmeprogramme kaks korda aastas. (3) Ühenduse järgmist laienemist arvesse võttes tuleks läbi vaadata sihtturgude loetelu. 2003. aasta programmide vastuvõtmise kuupäeva silmas pidades tuleks ühendusega järgmisel aastal liituvad riigid loetelust välja jätta. (4) Tuleks läbi vaadata nende toodete loetelu, mida võib kolmandates riikides hõlmata müügiedendusmeetmetega. Loetellu tuleks lisada kiulina, mille varasemaid müügiedendusmeetmeid on hinnatud positiivselt. (5) Seepärast tuleks muuta määrust (EÜ) nr 2879/2000. (6) Käesoleva määrusega ettenähtud meetmed on kooskõlas põllumajandustoodete müügiedenduse korralduskomiteede ühisarvamusega, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 2879/2000 muudetakse järgmiselt. 1. Artiklit 9 muudetakse järgmiselt: a) lõike 1 esimene lause asendatakse järgmisega: "Liikmesriigid saadavad hiljemalt iga aasta 15. juuniks ja 15. detsembriks komisjonile programmide esialgse loetelu, väljavalitud rakendusorganid ja iga programmi koopia."; b) lõike 3 esimeses lõigus asendatakse sõnad "30. september" sõnadega "15. september ja 28. veebruar". 2. Lisa asendatakse käesoleva määruse lisaga. Artikkel 2 Käesolev määrus jõustub kolmandal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 5. märts 2003 Komisjoni nimel komisjoni liige Franz Fischler [1] EÜT L 327, 21.12.1999, lk 7. [2] EÜT L 333, 29.12.2000, lk 63. [3] EÜT L 280, 18.10.2002, lk 7. -------------------------------------------------- LISA " LISA Loetelu kolmandate riikide turgudest, kus võib kasutada müügiedendusmeetmeid - Šveits - Norra - Rumeenia - Bulgaaria - Venemaa - Jaapan - Hiina - Lõuna-Korea - Kagu-Aasia - India - Kesk-Ida - Põhja-Aafrika - Lõuna-Aafrika Vabariik - Põhja-Ameerika - Ladina-Ameerika - Austraalia ja Uus-Meremaa Loetelu toodetest, mida võib kolmandates maades hõlmata müügiedendusmeetmetega - Värske, jahutatud ja külmutatud veise- ja vasikaliha ning sealiha; nendel toodetel põhinevad toiduained - Kvaliteetne kodulinnuliha - Juust ja jogurt - Oliiviõli ja lauaoliivid - Geograafilise tähisega lauaveinid. Mpv-kvaliteetveinid - Geograafilise tähisega või kinnistatud traditsioonilise nimetusega piiritusjoogid - Värske ja töödeldud puu- ja köögivili - Teraviljadest ja riisist saadud tooted - Kiulina " --------------------------------------------------